ORDE do 23 de marzo de 2007 pola que se establecen as bases reguladoras e se convocan bolsas de formación en materia de patrimonio moble galego.
CONSELLERÍA DE CULTURA E DEPORTE — III. OUTRAS DISPOSICIÓNS — 17/04/2007

A Lei 8/1995, do 30 de outubro, do patrimonio cultural de Galicia e o Decreto 314/1986, do 16 de outubro, polo que se regula o sistema público de museos da Comunidade Autónoma de Galicia, establecen a obriga de todos os museos radicados en Galicia de confeccionar un inventario e un catálogo do patrimonio que albergan, como medio para documentar técnica e cientificamente isto e cumprir as funcións que a todo centro destas características lle corresponden.
A Consellería de Cultura e Deporte é o organo da Administración autonómica que ten atribuídas as competencias en materia de patrimonio cultural. Dentro destas competencias correspóndelle as actuacións en materia de patrimonio moble, museos e coleccións visitables. Son as súas funcións a protección, inventario, restauración e difusión do patrimonio cultural, así como o coidado, dotación, instalación e promoción de museos.
Para impulsar unha mellora no sistema documental dos museos e coleccións visitables na conservación dos bens culturais que conservan e para contribuír á promoción e difusión do seu patrimonio cultural, a Consellería de Cultura e Deporte convoca bolsas de formación que contribúan, na medida das posibilidades orzamentarias, ao cumprimento das funcións que son propias destes centros.
A finalidade das bolsas é proporcionar unha formación de carácter práctico que, engadida á formación académica, esencialmente teórica, contribúa a completar o curriculum académico polo que é preciso poñer un límite no disfrute das bolsas e tratar de ofrecelas ao maior número de persoas posibles, en réxime de concorrencia competitiva e de acordo cos principios de obxectividade e publicidade.
Para estes efectos, é necesario establecer as bases reguladoras da concesión destas bolsas, de conformidade co disposto na Lei 38/2003, do 17 de novembro, xeral de subvencións, e no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, así como as normas de desenvolvemento. Por todo isto,
DISPOÑO:
Artigo 1º.-Obxecto e finalidade.
1. Por medio desta orde establécense as bases reguladoras e procédese á convocatoria do programa 2007/2008 de bolsas de formación en materia de patrimonio moble mediante colaboración dirixida en diferentes centros museísticos de interese galego.
2. Os bolseiros realizarán a súa actividade en diversos museos e coleccións visitables de Galicia e nos servizos centrais da Consellería de Cultura
e Deporte. Serán tutelados, dirixidos e coordenados polos servizos técnicos da Dirección Xeral de Patrimonio Cultural .
3. As bolsas reguladas nesta orde concederanse en réxime de concorrencia competitiva e baixo os principios de publicidade, obxectividade, transparencia, igualdade, non discriminación, eficacia e eficiencia.
Artigo 2º.-Beneficiarios.
1. Poderán ser beneficiarios destas bolsas os solicitantes que cumpran os seguintes requisitos:
1.1. Solicitantes de bolsas de documentación e difusión de fondos de patrimonio moble:
* Licenciatura universitaria con formación académica nalgunha das materias que se relacionan a continuación:
-Historia.-Historia da arte.-Arqueoloxía.
1.2. Solicitantes de bolsas de restauración de fondos de museos e coleccións visitables de Galicia:
* Diplomatura universitaria en conservación e restauración de bens culturais, nas especialidades de:
-Arqueoloxía.-Belas Artes.
1.3. Ter acreditado dominio da lingua galega a nivel iniciación mediante título oficial.
1.4. Non ter gozado con anterioridade á publicación da respectiva convocatoria de bolsas dun período de tempo igual ou superior a vinte e un meses (21) en bolsas das convocadas por esta Dirección Xeral de Patrimonio Cultural para inventario, catalogación e restauración de fondos de patrimonio moble.
1.5. Non ter emprego remunerado nin gozar doutra bolsa ou axuda.
1.6. Non ter sido sancionado por infracción cometida por razón de bolsas concedidas para a formación en materia de patrimonio moble galego.
Artigo 3º.-Número, duración e importe das bolsas.
1. O número de prazas convocadas será de vinte e unha (21), que se adxudicarán de acordo co baremo indicado no artigo desta convocatoria.
2. As bolsas terán carácter plurianual, cunha duración de doce meses (12) meses, contados a partir da data de incorporación que estableza a Dirección Xeral de Patrimonio Cultural de acordo co centro de destino.
3. O importe de cada bolsa non excederá da cantidade de doce mil euros (12.000 A).
Artigo 4º.-Presentación das solicitudes, documentacion e prazo.
1. As solicitudes, xunto coa documentación adicional requirida, presentaranse conforme o modelo oficial que figura no anexo I da convocatoria, e poderanse presentar por calquera das seguintes vías:
-Preferentemente no rexistro xeral da Consellería de Cultura e Deporte ou nas súas delegacións provinciais.
-Nas oficinas de correos, en sobre aberto para a selaxe da solicitude.
-Por calquera outra das previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
O modelo de solicitude estará a dispor dos interesados no rexistro xeral da Consellería de Cultura e Deporte ou nas súas delegacións provinciais. Así mesmo, tamén se poderá acadar na páxina web desta consellería: //http.culturaedeporte.xunta.es/oficina; no punto de trámites e axudas para a súa formalización.
As solicitudes poderanse presentar cubertas á máquina ou á man, pero neste caso deberá facerse con letras maiúsculas e con caracteres lexibles.
2. O prazo de presentación das solicitudes será dun mes, contado a partir do día seguinte ao da publicación desta orde no Diario Oficial de Galicia.
3. Ao abeiro do establecido nos artigos 42 e 44 da Lei de orzamentos xerais da Comunidade Autónoma de Galicia para 2007, a presentación da solicitude polo interesado implicará a autorización á Dirección Xeral de Patrimonio Cultural da Consellería de Cultura e Deporte para solicitar as certificacións de non ter débedas coa Administración pública da comunidade autónoma, así como de estar ao corrente no cumprimento das obrigas tributarias e coa Seguridade Social, para os investimentos de importe superior aos mil cincocentos euros (1.500 A). Estes requisitos deberán acreditarse, de ser o caso, antes de efectuar a proposta de resolución, así como da tramitación do pagamento, ao abeiro do disposto no artigo 78.4º c) 78.8, derradeiro parágrafo do Decreto lexislativo 1/1999, do 7 de outubro.
Non obstante os solicitantes poderán denegar expresamente o consentimento, debendo presentar estas certificacións nos termos previstos regulamentariamente.
4. Documentación que hai que presentar:
a) Solicitude, segundo modelo que figure como anexo en cada convocatoria.
b) Fotocopia do DNI.
c) Fotocopia compulsada do expediente académico coas cualificacións obtidas nas diferentes materias.
d) Fotocopia compulsada da acreditación do curso de iniciación ou equivalente de lingua galega.
e) Fotocopia dos méritos alegados. Só contabilizarán aqueles méritos dos que se achega proba documental.
5. A Dirección Xeral de Patrimonio Cultural poderá exixir aos solicitantes a presentación dos orixinais ou fotocopia compulsada dos méritos alegados, que deberán presentarse nun prazo máximo de tres días, contados a partir do momento do seu requirimento.
6. Serán causas de exclusión a demostración da falsidade documental, a non correspondencia cos orixinais e a incorrección na documentación presentada.
Artigo 5º.-Criterios de valoración.
En cada convocatoria teranse en conta os seguintes criterios para a valoración das solicitudes:
a) Titulación académica.
1. Licenciatura nunha universidade da Comunidade Autónoma de Galicia: 1 punto.
2. Especialización:
-Pola especialidade en historia, historia da arte ou arqueoloxía: 2 puntos.
-Pola especialidade universitaria en museoloxía: 2 puntos.
-Cursos de doutoramento en museoloxía: 2 puntos.
b) Formación complementaria.
1. Cursos relacionados coa especialidade do campo ao que se opta, organizados exclusivamente por organismos públicos, universidades ou asociacións profesionais:
-Por cursos con acreditación expresa entre 10 e 25 horas de duración: 0,10 puntos ata un máximo de 0,80 puntos.
-Por cursos con acreditación expresa entre 25 e 40 horas de duración: 0,20 puntos ata un máximo de 1 punto.
-Por cursos con acreditación expresa de 40 horas ou máis de duración: 0,30 puntos. Ata un máximo de 1,5 puntos.
-Por cursos con acreditación expresa de 60 horas ou máis de duración: 0,50 puntos, ata un máximo de 2 puntos.
-Por cursos con acreditación expresa de 100 horas ou máis de duración : 0,70 puntos, ata un máximo de 2,40 puntos.
2. Congresos, xornadas e seminarios relacionados coa especialidade do campo ao que se opta:
-Asistencia a congresos, xornadas e seminarios: 0,10 puntos. Ata un máximo de 1 punto.
3. Cursos de informática:
-Por cursos de informática en xeral con acreditación expresa de menos de 40 horas: 0,10 puntos por curso. Ata un máximo de 1 punto.
-Por cursos de informática en xeral con acreditación expresa de 40 horas ou máis: 0,25 puntos por curso. Ata un máximo de 1 punto.
-Por cursos de informática aplicada aos museos: 0,30 puntos por curso ata un máximo de 1,50 puntos.
Os cursos e congresos non específicos que se acrediten, correspondentes aos puntos 1) e 2) terán que acompañarse do seu correspondente programa.
c) Experiencia previa relacionada directamente coa especialidade á que se opte:
-Experiencia remunerada en documentación, difusión e restauración de fondos de museos e coleccións públicas. Por cada mes: 1 punto. Ata un máximo de 15 puntos.
-Experiencia remunerada en documentación, difusión e restauración de fondos de museos e coleccións privadas. Por cada mes: 1 punto. Ata un máximo de 9 puntos.
-Experiencia remunerada en documentación, difusión e restauración de patrimonio cultural. Por cada mes: 0,5 puntos. Ata un máximo de 6 puntos.
-Experiencia non remunerada en documentación, difusión e restauración de fondos de museos e coleccións públicas ou privadas con dirección técnica certificada. Por cada mes: 0,10 puntos. Ata un máximo de 1,20 puntos.
d) Formación en lingua galega:
-Perfeccionamento: 0,50 puntos.
Artigo 6º.-Tramitación e comisión de avaliación.
1. O Servizo de Arquivos e Museos da Dirección Xeral de Patrimonio Cultural revisará as solicitudes recibidas e a documentación achegada. No caso de estar incompleta, conter erros ou non achegar toda a documentación requirida poderán reclamar aos solicitantes que emenden os defectos administrativos apreciados na documentación exixida, de acordo co artigo 71 da Lei 30/1992 do 26 de novembro, de réxime xurídico das administracións públicas e do procedemento administrativo común, outorgándose un prazo de dez días hábiles, dende a notificación do requirimento.
2. A avaliación das solicitudes será efectuada por unha comisión técnica composta polo/a titular da Subdirección Xeral de Protección de Patrimonio Cultural, que a presidirá, actuando como vogais dous técnicos do Servizo de Arquivos e Museos. Exercerá as funcións de secretaria o/a titular do Servizo de Arquivos e Museos. En caso de ausencia dalgún dos membros, correspóndelle o/a titular da Dirección Xeral de Patrimonio Cultural nomear un suplente.
3. As listaxes provisorias dos bolseiros/as faranse públicas nos taboleiros de anuncios da Consellería de Cultura e Deporte e nos das súas delegacións provinciais, e noutros medios que se determinen en cada convocatoria. O prazo de exposición das listaxes será de dez días naturais contados a partir do día seguinte ao da súa publicación, e durante os cales se poderán facer as alegacións pertinentes.
Artigo 7º.-Resolución e recursos.
1. A comisión de avaliación elevará, a través do director xeral de Patrimonio Cultural, a súa proposta á/ao titular da Consellería de Cultura e Deporte, que resolverá sobre a concesión das bolsas.
2. O prazo máximo para resolver será de catro meses dende a entrada en vigor da orde de convocatoria. De non se ditar resolución no prazo indicado, as solicitudes entenderanse desestimadas.
Non se poderá conceder máis dunha bolsa por solicitante.
3. A resolución que poña fin ao procedemento deberá expresar a relación de solicitantes aos que se lle concede as bolsas convocadas, podendo designar ademáis os adxudicatarios suplentes, en orde de prioridade, que serán notificados como adxudicatarios de forma sucesiva cando non se puidera formalizar a aceptación da bolsa ou se produza unha renuncia.
4. Esa resolución, así como os actos que se deban notificar de forma conxunta a todos os interesados, e, en particular, os requirimentos de emenda e de trámite de audiencia, publicaranse no taboleiro de anuncios da Consellería de Cultura e Deporte e nos das súas delegacións provinciais, e nos outros medios de comunicación que se sinalen, de ser o caso, substituíndo esta publicación á notificación persoal e producindo os mesmos efectos.
5. A resolución de adxudicación pon fin á vía administrativa, de acordo co artigo 109 da Lei 30/1992, do 26 de novembro, de réxime xurídico das administracións públicas e do procedemento administrativo común, e contra esta cabe interpoñer recurso potestativo de reposición no prazo dun mes contado a partir da data de notificación desta aos interesados ou recurso contencioso-administrativo perante o Tribunal Superior de Xustiza de Galicia no prazo de dous meses contados, así mesmo, dende a data de notificación.
Artigo 8º.-Publicidade.
1. A resolución farase pública, para os efectos de notificación aos interesados, nos taboleiros de anuncios da Consellería de Cultura e Deporte e nos das súas delegacións provinciais.
Así mesmo, e para os efectos meramente informativos, esta resolución publicarase tamén na páxina web da Consellería de Cultura e Deporte.
A relación de centros nos que se realizarán as actividades publicarase conxuntamente coa Resolución de adxudicación das bolsas.
2. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a Consellería de Cultura e Deporte publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
3. Ademais, publicarase no Diario Oficial de Galicia a relación das subvencións concedidas que superen individualmente os tres mil euros (3.000 A).
4. Incluiranse nos rexistros de axudas, subvencións, convenios e de sancións, regulado no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, os datos relevantes referidos ás axudas e subvencións recibidas, así como as sancións impostas, segundo a autorización do solicitante que figure na convocatoria correspondente.
Artigo 9º.-Aceptación das bolsas.
1. Os bolseiros que resultasen adxudicatarios dunha das bolsas convocadas, elixirán o seu destino por orde de puntuación.
Non obstante, para aqueles centros que xa contasen con bolseiro o ano anterior, terán preferencia os bolseiros que estiveran destinados neles.
2. Dentro dos dez días naturais seguintes ao da publicación da resolución da concesión nos taboleiros de anuncios da Consellería de Cultura e Deporte e nos das súas delegacións provinciais, os beneficiarios das bolsas deberán comunicar á Dirección Xeral de Patrimonio Cultural a súa aceptación. De non facelo no prazo indicado, entenderase que renuncia a esta.
3. Así mesmo, de non comparecer no centro de destino no tempo estipulado, o nomeamento quedará sen efecto e será motivo de exclusión na seguinte convocatoria. A Dirección Xeral de Patrimonio Cultural procederá ao chamamento de suplentes para cubrir estas prazas.
4. A aceptación da bolsa supón o compromiso implícito de manter a confidencialidade da información obtida no desenvolvemento das actividades obxecto destas bolsas, de acordo coa normativa aplicable.
Artigo 10º.-Pagamento das bolsas e xustificación.
1. O pagamento das bolsas axustarase á normativa orzamentaria de aplicación. Poderá ter unha periodicidade mensual, de acordo coas dispoñibilidades
orzamentarias e unha vez que o beneficiario teña presentada a documentación requirida para o efecto.
2. Aos adxudicatarios das bolsas poderáselles requerir a documentación necesaria para proceder ao pagamento destas.
3. Así mesmo, os beneficiarios das bolsas están obrigados a facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e polo Consello de Contas no exercicio das súas funcións de fiscalización e control do destino das axudas.
Artigo 11º.-Obrigas do bolseiros.
1. Os bolseiros seleccionados quedarán obrigados a:
a) Incorporarse ao destino adxudicado dentro do prazo que estipule a Dirección Xeral de Patrimonio Cultural. A non incorporación na data sinalada implicará a perda automática dos dereitos inherentes á bolsa concedida.
Non obstante, a Dirección Xeral de Patrimonio Cultural poderá autorizar un aprazamento de ata un máximo de 15 días naturais na incorporación á bolsa, que se concederá por petición expresa do interesado/a e por causas debidamente xustificadas e acreditadas.
b) Asistir aos centros onde resulten destinados de acordo coas directrices que fixen os responsables da execución do programa de formación. O horario de formación será o establecido polos servizos técnicos da Dirección Xeral de Patrimonio Cultural de acordo co centro de destino.
c) Seguir as indicacións técnicas dos servizos técnicos coordinadores.
d) Entregar mensualmente aos servizos técnicos coordinadores informe da actividade realizada, e ao finalizar a bolsa, a memoria explicativa correspondente ás actividades desenvolvidas durante o tempo de goce da bolsa.
e) Presentar antes do primeiro pagamento unha declaración complementaria do conxunto das axudas solicitadas, tanto as aprobadas ou concedidas, como as pendentes de resolución para un mesmo proxecto das distintas administracións públicas competentes ou calquera dos seus organismos, entes ou sociedades.
Artigo 12º.-Desenvolvemento das bolsas.
1. O director xeral de Patrimonio Cultural poderá autorizar a interrupción temporal da bolsa, logo da incorporación do bolseiro ao destino adxudicado, nos seguintes casos:
a) Por un prazo de quince días naturais, por petición do interesado, logo do informe favorable dos servizos técnicos coordinadores.
b) Por motivos de enfermidade, accidente, maternidade -ata unha duración máxima de dezaseis semanas, agás que se trate de parto múltiple- ou paternidade. En todo caso, este tempo de interrupción non poderá exceder do 20% do tempo total de duración da bolsa.
2. O pagamento da dotación económica da bolsa proporcional á duración do período de interrupción procederá só se é recuperado e sempre que as posibilidades orzamentarias o permitan.
3. Por petición dos interesados ao remate da bolsa a Dirección Xeral de Patrimonio Cultural da Consellería de Cultura e Deporte, logo de informe favorable dos servizos técnicos coordinadores e entrega dos informes e memorias solicitadas, expedirá certificación acreditativa dela.
4. As bolsas non implican relación funcionarial nin laboral coa Consellería de Cultura e Deporte, nin compromiso que se estenda máis alá do seu ámbito de duración.
5. Para a utilización do material obtido e a información obtida durante a bolsa, os bolseiros deberán contar coa autorización expresa e previa da Consellería de Cultura e Deporte e do centro onde estiveron destinados.
6. Unha vez rematado o período de goce da bolsa, as persoas non seleccionadas poderán solicitar a devolución da documentación achegada. Transcorrido o prazo dun ano, procederase á eliminación da documentación non recollida.
Artigo 13º.-Modificación da resolución de concesión.
1. De acordo co estipulado no artigo 78.9º do texto refundido da Lei de réxime financieiro e orzamentario de Galicia, toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Artigo 14º.-Renuncias, revogación e reintegro de cantidades.
1. A renuncia á bolsa por parte do beneficiario, unha vez iniciado o goce desta, deberá ser comunicada mediante o correspondente escrito á Dirección Xeral de Patrimonio Cultural polo menos con sete días de antelación á data na que solicite sexa aceptada a súa renuncia. A renuncia dará lugar á devolución das cantidades percibidas, se procede, e determinará a perda dos dereitos económicos da parte da bolsa non gozada.
2. O persoal técnico e facultativo que coordine e dirixa os bolseiros poderá propoñerlle á Dirección
Xeral de Patrimonio Cultural a revogación da bolsa por falta de dedicación ou incumprimento das condicións sinaladas.
3. Procederá o reintegro das cantidades percibidas e a exixencia dos xuros de mora cando proceda nos casos establecidos no artigo 78.10º do texto refundido da Lei 1/1999, de réxime financieiro e orzamentario de Galicia.
4. A renuncia durante o período de goce da bolsa inhabilitará o seu adxudicatario/a para efectos de presentación na seguinte convocatoria, agás nos casos de forza maior que serán valorados pola Dirección Xeral de Patrimonio Cultural.
Artigo 15º.-Réxime sancionador.
As infraccións administrativas cometidas en relación coas bolsas reguladas nesta orde sancionaranse de conformidade co disposto no artigo 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Artigo 16º.-Réxime xurídico.
Para todos aqueles extremos non previstos nestas bases, aplicaráse a Lei 38/2003, do 17 de novembro, xeral de subvencións, o Decreto lexislativo 1/1999, e supletoriamente a Lei 30/1992, do 26 de novembro, de réxime xurídico das administracións públicas e do procedemento administrativo común e demais normativa vixente que resulte de aplicación.
Disposición adicional
a) Financiamento.
As bolsas convocanse con cargo á aplicación orzamentaria 12.03.432A.480.0 dos orzamentos xerais da Comunidade Autónoma de Galicia para o ano 2007, e máis de 2008, por un importe total de douscentos cincuenta e dous mil euros (252.000 A), repartidos da seguinte maneira:
Anualidade 2007: 126.000 A.
Anualidade 2008: 126.000 A, que queda condiciónada á existencia de crédito adecuado e suficiente para o seu financiamento.
Disposicións derradeiras
Primeira.-Autorízase o director xeral de Patrimonio Cultural para ditar, no ámbito das súas competencias, as resolucións precisas para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 23 de marzo de 2007.
Ánxela Bugallo Rodríguez
Conselleira de Cultura e Deporte